text: Store Fuglede Kirke
  
  publiceret: 2023-07-06 14:24:13+02:00
  Store Fuglede Kirke er en sognekirke, der ligger i den nordlige del af landsbyen af samme navn ved nordvestsiden af Tissø. Kirke og kirkegård ligger på en markant bakke.
  Kirkegården har i nogen grad bevaret sit middelalderlige omfang, men er udvidet mod nord i 1920’erne. Kirkegården hegnes af en mur, der over flere stræk er middelalderlig. Hovedadgangen til kirkegården foregår fra syd.
  Kirken udgøres af et romansk skib med en række senere tilbygninger, bl.a. en vestforlængelse af skibet, langhuskor med sakristi til afløsning for det ældre kor, tårn i vest, våbenhus mod syd og kapel i nord.
  Den romanske bygning er kun bevaret i begrænset omfang, da de senmiddelalderlige ombygninger har ændret kirken betragteligt. Bygningen er opført i rå og kløvede marksten og kvadre i bygningens hjørner. Af den romanske kirkes detaljer er kun fire tilmurede rundbuede vinduer bevaret.
  Kirkens første tilbygning var skibets vestforlængelse, der er opført i cirka år 1300 i en blanding af teglsten og genanvendte marksten.
  Tårnet er opført i 1450-1500 og er bygget af teglsten over en syld (dvs. et fundament) af marksten. Tårnet kendetegnes af gavltrekanternes spidsbuede højblændinger (dvs. murnicher). Tårnrummet er hvælvet, og adgangen til tårnets øvre etager findes i et trappehus på nordsiden.
  Langhuskoret med indbygget sakristi i østenden er opført kort efter år 1500. Bygningsdelen, der har flersidet afslutning mod øst, er rejst i teglsten over en syld af marksten. Den knækkede gavl er kendetegnet ved to etager af rektangulære blændinger, der har mindelser til den lokale valfartskirke i Holmstrup. Bygningen er hvælvet og opdeles i det indre af en skillevæg, så sakristiet står bag alteret.
  Våbenhuset på skibets sydside er omtrent samtidigt med langhuskoret, og har da også en lignende blændingsdekoration på gavlen. Bygningen er opført i teglsten over en syld af marksten og er i det indre hvælvet.
  Nordkapellet er nok fra tiden lige inden Reformationen. Det er bygget af teglsten med et stort indslag af genanvendte materialer. Gavlen mod nord har spidsbuede blændinger, og det indre er overhvælvet.
  Tagværket over koret er det oprindelige egetagværk fra middelalderen. Over skibet er tagværket dateret til 1565 ved en indskrift.
  Det indre domineres af de talrige udbygninger, som kirken gennemgik i middelalderen, herunder særligt omdannelsen til langhuskirke. De romanske bygningsdele blev overhvælvet i 1400-tallet.
  Kirken har et rigt inventar fra flere forskellige perioder.
  Ældst er den romanskedøbefont af granit samt nogle middelalderlige jernbeslåede dørfløje. Et middelalderligt alterbordspanel findes i dag på Nationalmuseet. Fra middelalderen er ligeledes et stort korbuekrucifiks, der er ophængt på væggen, og som har slægtskab med tilsvarende krucifikser i andre kirker. Gruppen af krucifikser er opkaldt efter Store Fuglede.
  Fra renæssancen stammer kirkens altertavle (cirka år 1600) med forskellige skriftsteder som centralt motiv. Også prædikestolen er fra denne tid og har stor lighed med andre eksemplarer fra Kalundborgegnen.
  Kirkens klokker er støbt i 1588 og 1606.
  I kirken findes enkelte gravminder fra renæssancen.